Наставно-научном већу

Филозофског факултета

Унверзитета у Београду

На редовној седници одржаној 15. 5. 2025. године Наставно-научно веће Филозофског факултета у Београду изабрало је комисију у следећем саставу: проф. др Гордана Вулевић, Одељење за психологију Филозофског факултета у Београду, доц. др Биљана Станковић, Одељење за психологију, Филозофски факултет у Београда, проф. др Слободан Марковић, Факултет политичких наука, Универзитет у Београду за оцену докторске дисертације

*Лаканова теорија стадијума огледала*

**1. Основни подаци о кандидaткињи**

Маја Милић je рођена 21. јуна 1986. године у Београду. У истом граду је завршила основну школу и гимназију. Основне академске студије психологије уписала је на Филозофском факултету Универзитета у Београду 2006. године, а дипломирала је 2011. године. Просечна оцена током студирања је била 7,64. Мастер из клиничке психологије уписала је на истом факултету 2011. одине, и завршила га са просечном оценом 9,50. Мастер рад под насловом *Анорексија и женска сексуалност,* под менторством проф. др Петра Јевремовића одбранила је 2013. године са оценом десет. Докторске студије психологије уписала је 2021. године, такође на Филозофском факултету у Београду. Изабрани ментор је професор др Петар Јевремовић.

Носилац је Националног сертификата за психотерапију од новембра 2015. године, након што је завршила едукацију организовану од стране три психодрамске психотерапијске школе: OSPIP (Oxford School Of Psychodrama & Integrative Psychotherapy), СПА Морено (Српска психодрамска асоцијација Морено) и РАИП-ТЕЛОС (Регионална асоцијација за интегративну примену психотерапије). У периоду од 2014. до 2015. године похађала је и завршила једногодишњи додипломски програм Центра за женске студије на Факултету политичких наука Универзитета у Београду. Такође, завршила је и уводни курс из Роршах теста у организацији Института за ментално здравље у Београду.

Клиничко искуство у раду са пацијентима је почела да стиче на психијатријској клиници „др Лаза Лазаревић“, где је обавила приправнички стаж, да би потом, након положеног стручног испита, јануара 2013. године, на истој клиници била ангажована као један од волонтера. Учествовала је на националном пројекту „Србија против рака“ (2010/2011), пружајући психолошку подршку особама оболелим од малигних болести и члановима њихових породица. Психотерапијско саветодавни рад на поменутом пројекту обављала је под супервизијом професорке др Тамаре Кликовац. Додатно радно исуство у психотерапијском третману примитивних менталних организација и психоза стекла је водећи терапијске групе са психијатријским корисницима удружења *Душа* у периоду од 2013. до 2015. године. Ради као психотерапеут у приватној пракси.

Излагала је на стручним скуповима и објављивала радове из области психоанализе, психопатологије и теологије.

БИБЛИОГРАФИЈА

* Вулевић, Г., Милић, М. The Spiritual Guidance of Joseph the Hesychast and The Contemporary Psychoanalysis. Рад прихваћен за објављивање у часопису *Богословље.*
* Вулевић, Г., Милић, М. (2021). Lacan and The Problematics of Narcissism. *Теме*. XLV, бр. 3, 895−904.
* Вулевић, Г., Милић, М. (2021). Фројдов сан о Ирминој ињекцији. Ериксонова и Лаканова интерпретација. *Архе*. XVIII/36, 386-405.
* Милић, М. (2020). Основне тезе нарцистичког искривљења. *Архе.* XVII/33, 267-288.
* Милић, М. (2020). Психодинамски приступ разумевању анорексије нервозе. *Генеро: часопис за феминистичку теорију и студије културе*, 24: 142-158.
* Милић, М. (2018). Страх од задовољства. У: Ћорић, Б. (уред.). *Страх и савремена психијатрија* (101-106). Београд: Факултет за специјалну едукацију и рехавилитацију.
* Милић, М. (2018). Аскетско искуство Старца Јосифа Исихасте и савремена психоанализа. *Богословље,* 76/2, 163-169.
* Милић, М. (2017). Старац Јосиф Исихаста и појам терцијалне идентификације. *Црквене Студије.* 14: 185-194.
* Милић, М. (2016). Да ли може психоанализа да ослободи жену? Реинтерпетација позиције жене у оквиру психоаналитичке теорије субјекта. *Генеро: часопис за феминистичку теорију и студије културе,* 20, 161-178.

**2. Предмет и циљ дисертације:**

Питања развојне и динамичке природе *самосвести*, *симболичког* и *фантазматског*, *свесног* и оног Фројдовог *das Unbewusste*, тј. *несвесног,* добијају нову димензију са појавом *психоанализе* као *херменеутике субјекта аналитичког искуства.* Жак Лакан (Jacques Lacan) тврди да не постоји *наука о човеку*, јер не постоји *човек науке*, већ само њен *субјекат.* Управо тај субјекат, прецизније *субјекат аналитичког искуства*, представљаће основни предмет интересовања кандидаткиње из перспективе овог великог француског мислиоца и психоаналитичара.

Према Лакану, тамо где је субјекат, ту је увек и објекат, *други* посредством којег се субјективитет конституише. Из почетне позиције иницијалне расутости, у чијој основи се налази одсуство капацитета за координацију и обједињење сопственог рудиментарног искуства, десиће се огледање у *имагу другог*. Тај парадоксални тоталитет у времену и простору, *Gestalt*, није ништа друго до илузија целовитости, имагинарна творевина, која лежи у основи *изворно нарцистичи конфигурисаног ја*.

У основи конституисања субјективитета *имаго* другог, тј. поменути *Gestalt*, ураста у дисхармонију, *схизо-параноидну* расутост субјекта. Директна последица тога је доживљај јубилације, усхићења. То се, уверава нас Лакан, догађа управо услед поистовећења иницијално расутог субјекта *са његовим огледалним двојником*. Гешталт идеационо целовите другости тиме бива утиснут у иницијални хаос (субјекта). Нарцистички субјекат се поистовећује са другим. Тиме он, по цену отуђења од себе самог, задобива имагинарно осећање овладавања сопственим бићем.

*Ко је субјекат? Како тече његов очекивани развој, а како патолошки? Какве импликације развојни феномени субјективитета имају на одређене клиничке ентитете* (*неуротично, гранично, психотично*)*? Како нам та знања помажу у психотерапијском третману?* Лакан је о овим питањима често говорио и писао. *Циљ* докторске дисертације ће бити да понуди одговоре на ова питања.

*Стадијум огледала* је централни појам Лаканове теорије. Неопходно је, пре свега, желимо ли доиста да разумемо његову концепцију, прецизно одредити кључне термине које користи. Истовремено добро је имати у виду клинички релевантне импликације *стадијума огледала*. Дакле, сама стратегија праксе Лакановог психоаналитичког поступка, нужно, подразумева, управо, суштинско разумевање, како развојних тако и клиничких, консеквенци *стадијума огледала.* Кандидаткиња овде првенствено има у виду различите, пре свега трансферне, али никако само трансферне, *огледалне феномене*. Осим Лакана, као што знамо, о томе је писао Кохут, Виникот, Грин. Управо нам њихови радови (наравно, заједно са Лакановим) чине могућим разумевање и рад са примитивним (нарцистичким и граничним) организацијама личности.

**3. Основни подаци о докторској дисертацији**

Докторска дисертација *Лаканова теорија стадијума огледала*  садржи укупно 162 стране (бројано до завршетка основног текста, литературе и биографије), уз додатне пратеће материјале (насловна страна, сажеци на српском и енглеском језику, подаци о комисији, изјава о ауторству и сл.). Дисертација је писана на српском језику, са одговарајућим апстрактима на српском и енглеском језику, те испиуњава минималне формалне услове прописане правилницима универзитета и факултета.

**4. Кратак опис садржаја дисертације:**

Докторска дисертација *Лаканова теорија стадијума огледала*  се састоји из уводне речи и девет поглавља. Кандидаткиња, као што је речено, сматра да Лаканова теорија стадијума огледала тематизује (и проблематизује) питања која су релевантна за психоанализу – *Ко је и како настаје субјекат самосвести?* *Какве импликације имају конститутивни феномени огледања на одређене клиничке ентитете? И како нам та знања помажу у психотерапијском третману?*

У поглављимакоја следе, кандидаткиња има за циљ да појасни основне појмове Лаканове теорије стадијума огледала, те да отвори простор за даљи дијалог. Имајући у виду да не постоји један текст који на свеобухватан начин нуди објашњење овог феномена, већ мноштво текстова који се преплићу и међусобно допуњују, кандидаткиња је уложила напор како би их систематизовала те одговорила на претходно постављена питања.

Поглавље под насловом *Феномен огледања и онтологија* се бави Лакановим виђењем важности другог у формирању субјективитета, како на нивоу стадијума огледала тако и на нивоу шире схваћене онотологије субјекта.

Наредно поглавље под насловом *Основне поставке стадијума огледала* нуди преглед раних Лаканових текстова о овом феномену. Прво Лаканово оглашавање на ову тему, под насловом *Стадијум огледала као форматив функције Ја каква нам се открива у анализи* датира из 1949. године. У том саопштењу, Лакан иситиче важност улоге *имага* и утицаја социјалног окружења за формирање субјективитета. Он се позива на релевантне експерименте из компаративне психологије, као и етолошке чињенице нудећи доказе о оправданости увођења *феномена огледала* и ефекта *гешталта* у психоанализу*.* Том приликом, он уверава да посредством *стадијума огледала* долази до усвајања сликеимагинарног другог, услед чега ће се субјекат *отуђити* од примарне фрагментисаности и нецеловитости сопственог тела. У том преображујућем отуђењу од иницијалне позиције лежи трагизам настанка субјективитета. Долази до фантазматски идеационе идентификације субјекта са тоталитетом другог коју Лакан назива – *примарна идентификација.* Томе ће уследити субјектово усвајање говора. Оно коинцидира субјектовом ступању у *Симболички поредак*. Тиме даље, долази до још једног *отуђења,* као последице *секундарне идентификације* са *говорећим Другим.*

Следеће поглавље се надовезује на претходно. Приказана је *Лаканова L схема,* то јест графички приказ субјекта посредством имагинарне димензије огледања, чије је познавање предуслов дубљег разумевања саодоношења субјекта и другог.

У петом поглављу насловљеном *Симболички поредак, Его и велики Други* кандидткиња се доминантно бави излагањем Лаканових семинара о Фројдовој теорији и техници, одржаних почетком педестих година прошлог века (1954 -1955). Ауторка сматра да нам ти семинари пружају одговор на питање формулисано на почетку рада – како долази до конституисања Ега? Его по Лакановог схватању има двојаку фунцију, или како он то још формулише, има два лица: имагинарно (нарцистичко Ја, *moi* ) и симболичко, дискурзивно Ја (*Je*) које настаје ступањем субјекта у симболички поредак. Ово поглавње, поред тога што нуди појашњења разлике између *дискурзивног и нарцистичког Ја*, појашњава и термине као што је велики Други као носилац *Симболичког поретка* и *зид језика*.

У шестом поглављу, кандидаткиња излаже Фројдову теорију нарцизма на коју се, на себи својствен начин, надовезује Лакан. Он (Лакан) то чини посредством скица и симбола карактеристичних за *феномен огледања* – стога су представљени *Граф жеље* и такозвани *Потпун дијаграм*. Ради се о Лакановој тези да је нарцизам је неизбежна димензија субјективитета, а до његовог конфигурисања долази *примарном идентификацијом* карактеристичном за *стадијум огледала*.Ова *нарцистичка идентификација* води неминовном *преображењу*, у чијој основи лежи *отуђење*. Субјектово Ја ће *поистовећујућим-преображењем* бити конституисано, те је у основи Ја увек *други* – *тј. објекат нарцистичке либидинално-имагинарне релације.* У субјекту ће стога бити присутан стални мањак, који остаје дубоко уложен на нивоу сопственог тела, односно на нивоу субјектовог *примарног нарцизма*.

Седмо поглавље *„Ја желим“* бави се психоаналитичком проблематиком појма *жеље*. Лакан се овим питањем често бавио, посебно у оквиру семинара одржаних у периоду 1958-1959 године, данас обједињених у књизи *Жеља и њено тумачење.* На овом месту кандидаткиња се поново враћа *Графу жеље,* али сада дубље улазећи у њену структуру и феноменологију. Речено је да је субјекат успостављањем свог Ега постао *нарцистички* субјекат, а самим тим и *субјекат жеље. Жеља* има за *субјекта* конститутивну улогу. Лакан сматра да ће субјектова жеља увек бити жеља Другог. Жеља субјекта, уверава нас Лакан, ће у свом пуном смислу постати људска тек ступањем у поље симболичког, тек усвајањем језика. Наш субјекат жеље ће посредством *стадијума огледала* бити уроњен у имагинарно, а ступањем у *Симболички поредак* постаће субјекат који говори у пуном смислу, постаће *говорећи субјекат.* А говорећи субјекат је одређен жељом Другог.

Осмо поглавље *Трансфер, о љубави и агресији* на првом месту указује на важност разумевања љубави као феномена који настаје као ефекат аналитичке ситуације. Лакан сматра да љубав има кључну улогу за аналитичког субјекта како би појмио шта је оно што му недостаје, те каже да „*феномен трансфера треба да одражава љубав до мере да се од ње више не разликује“*. О томе је својевремено говорио Фројд, наглашавајући да је за аналитичара један од највећих изазова, управо, разумевање комплексности трансфера. Лакан каже да о трансферу треба говорити, пре свега као о *трансферу љубави.* Он сматра да ефекат трансфера огледа у томе да аналитичар за субјекта стиче статус иницијалног и фантазматског *имага* који постаје локус његове жеље . Терапеут тиме бива његов објекат жеље. Због тога се аналитичар пита: *Шта субјекат жели?* Даље, говорећи о *агресији,* Лакан тврди да је сама агресивност именантно људска и да је присутна у свим облицима имагинарних релација. С тим у вези, позива на Хегелову дијалектику *Господара* и *Слуге*. На крају, Лакан закључује да је *„кастрација идентична феномену објекта који недостаје – будући да је жеља заснована на недостатку – у нашем искуству сапропадна самом инструменту жеље – фалусу, фалусу као функцији означитеља“* Изводећи анализанта из нарцистичких релација, терапеут за субјекта заузима симболичко место *Оца*.

У деветом поглављу под насловом *Пад симболичког, психоза* кандидаткиња се бави Фројдовим и Лакановим схватањем психодинамике параноје. Оба аутора су се, заправо, бавила психодинамиком суманутости судије Шребера забележеним у његовом аутобиографском делу *Сећања на нервну болест.* За разлику од Фројда, који је психодинамику параноје објашњавао неуротичним механизмима (то јест потискивањем, односно неуспелим потискивањам), Лакан сматра да се ради о паду у имагинарно, нарцистичко. То се дешава услед *изопштавања Имена Оца*  на месту Другог, то јест услед неуспеха очинске метафоре. Другим речима, по Лакановом мишљењу, изопштавање Имена Оца резултује психозом. Како бисмо разумели Лаканово схватање суманутости, важно је узети у обзир улогу два Ега (нарцистичког и дискурзивног), објекта *мало а* и *мало а'*. Ту објекат *мало а'* проговара за субјектово несвесно. Он говорно бива успостављен интервенцијом објекта *мало а*, односно он ту бива *говорен*  наместо да *говори.* Отуд аудитивне халуцинације. О томе ће Лакан говорити и као о *симболичкој смрти субјекта.*

У последњем, закључном поглављу, кандидаткиња се бави оним коначним у човеку. Наиме, показало се да је психоаналитичко разматрање о *бићу* неодвојиво од дијалектике живота и смрти. Немогуће је одговорити на питање *Ко сам ја?*, уколико не тежимо откривању односа између *бити* и *не-бити*, Ја и не-Ја, нарцистичког и дискурзивног Ја. Значај свега изложеног за саму психоаналитичку праксу уочљив је из Лакановог схватања *љубави,* односно *трансфера љубави.* За Лакана трансфер је питање љубави која је присутна у *реалном.* Од (*доброг*) аналитичара се очекује да разуме *оно* што често *измиче* – да је у психотерапијској релацији љубав присутна у трансферу. Субјекат је суочен са сопственим мањком а то је управо место љубави другог, јер, уверава нас Лакан „*волети значи да субјекат даје оно што он нема*“. И отуд важност Лакновог инсистирања на аналитичком разумевању нарцистичке димензије субјективитета. Управо се у томе, сматра кандидаткиња, огледа Лаканов суштински допринос психоаналитичкој теорији и пракси.

**5. Остварени резултати и научни допринос дисертације:**

Теоријски допринос докторске дисертације је двојак – с једне стране понуђено једетаљно и критичко излагање Лаканове теорије *стадијума огледала.*  Истовремено је предложена нова херменеутичка перспектива сагледавања његовог богатог опуса. Лакан је приказан не само као релевантан теоретичар, већ као и компетентан практичар. Ово се може сматрати нарочито битним, јер је познато да је рецепција његовог дела, како код нас, тако и у свету, значајно више посвећена његовом теоријском доприносу.

**6. Закључак:**

На основу изложеног, комисија констатује да је докторска дисертација Маје Ж. Милић израђена у складу са одобреним предлогом теме и да представља оригинално и теоријски значајно дело. Кандидаткиња је Лаканову теорију стадијума огледала коректно изложила и плодно интерпретирала.

Имајући у виду све наведено, комисија позитивно оцењује разматрану докторску дисертацију и констатује да су стекли услови за њену одбрану. Стога, предлажемо Наставно-научном већу Филозофског факултета Универзитета у Београду да кандидаткињи Маји Милић одобри усмену одбрану докторске дисертације под насловом *Лаканова теорија стадијума огледала.*

Чланови комисије:

др Гордана Вулевић, редовни професор

Филозофски факултет, Универзитет у Београду

др Биљана Станковић, доцент

Филозофски факултет, Универзитет у Београ

др Слободан Марковић, редовни професор

Факултет политичких наука, Универзитет у Београду

Београд,

23. 5. 2025.