УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНО ВЕЋЕ

Одлуком Изборног већа Филозофског факултета од 3.4.2025. године изабрани смо у комисију за припрему извештаја о кандидатима за избор у звање АСИСТЕНТА за ужу научну област ОПШТА ПСИХОЛОГИЈА – тежиште истраживања Клиничка психологија, са 50% пуног радног времена, на одређено време од три године. На конкурс објављен 16.04.2025. године у листу Националне службе за запошљавање „Послови“, као и на сајту Филозофског факултета и сајту Универзитета у Београду, пријавила се једна кандидаткиња, Драга Шапић. Након што смо проучили конкурсни материјал, Изборном већу подносимо следећи

**И З В Е Ш Т А Ј**

**Драга Шапић** рођена је 1994. године у Београду. Основне академске студије психологије на Филозофском факултету Универзитета у Београду уписала је 2013. године. У складу са интересовањима током студија, у четвртој години студија уписала је клинички модул и 2017. године завршила основне студије са просечном оценом 8,60. Исте године уписала је клинички модул мастер студија психологије на Филозофском факултету Универзитета у Београду, које је завршила 2020. године са просечном оценом 10. Мастер рад „Адаптација и валидација Бековог упитника депресивних искустава“ одбранила је са оценом 10 под менторством проф. др сци. мед. Борјанке Батинић, а који је укључивао спровођење истраживања на клиничком и неклиничком узорку.

У току мастер студија завршила је приправнички стаж у Болници за психијатрију Клиничко болничког центра „Др Драгиша Мишовић“ под менторством Владимира Боровнице, након чега је у децембру 2018. године положила стручни испит за здравствене сараднике при Министарству здравља. Током приправничког стажа стекла је искуство у раду са клиничком популацију у виду спровођења психолошке процене, задавања и интерпретирања психолошких инструмената и писања психолошких извештаја. У септембру 2018. године уписује и касније завршава Уводни курс из Роршах теста – Екснеров интегративни систем, у оквиру Института за ментално здравље у Београду и под менторством Зорана Милојковића, чиме се потврђује овладавање задавањем, оцењивањем и интерпретирањем Роршах метода мрље од мастила. Када је реч о психотерапијским вештима, у октобру 2019. године уписала је едукацију за системску породичну психотерапију коју је завршила у марту 2025. године у оквиру Асоцијације системских терапеута у Београду, а од 2022. године се бави индивидуалном и партнерском психотерапијом у приватној пракси користећи системски приступ. У априлу 2024. године завршила је четвородневни уводни курс о емоционално фокусираној терапији за парове, организованог од стране International Centre for Excellence in Emotionally Focused Therapy.

Још у току студија, 2017. године почела је са волонтирањем у организацији ПИН,

где се 2019. године и запослила као психолошкиња и где ради до данас. Током свог рада у организацији ПИН учествовала је у 10 националних и међународних пројеката као истраживачица и психолошкиња и у 5 пројеката као пројектна координаторка. У току њеног досадашњег рада у организацији ПИН била је усмерена на креирање и спровођење програма психолошке подршке у заједници, истраживачки рад у области менталног здравља и психодијагностику и психолошку процену за особе са искуством трауме са циљем подношења психолошких извештаја релевантним правним телима (нпр. Канцеларија за азил при Министарству унутрашњих послова Републике Србије, Европски суд за људска права). У току 8 година волонтирања и рада у ПИН-у стекла је обимно практично искуство у раду са особама са искуством трауме као што су избеглице и деца и млади у оквиру система социјалне заштите, а поред тога спроводила је програме подршке за професионалце који раде са рањивим групама и суочавају се са сагоревањем и секундарном трауматизацијом. У оквиру свог рада у организацији ПИН, коосновала је и тренутно координише рад међународне мреже Конзорцијум за ментално здравље избеглица и миграната (CoReMH) коју сачињава 25 организација из 10 земаља посвећених заштити менталног здравља људи у покрету.

Докторске студије психологије на Филозофском факултету Универзитета у Београду уписала је 2023. године током којих је до сада положила курсеве Квалитативна истраживања – виши курс, Наука и псеудонаука у клиничкој психологији и Етичка питања у психолошким истраживањима са највишим оценама. Тренутно ради на развоју предлога теме докторске дисертације под менторством др Маше Вукчевић Марковић. Од почетка докторских студија део је ЛИРА лабораторије при Одељењу за психологију Филозофског факултета Универзитета у Београду као чланица групе за ментално здравље, и ангажована је на различитим задацима у оквиру лабораторије, укључујући и менторисање студентских истраживачких група у оквиру Програма за младе ЛИРА лабораторије. Чланица је и истраживачке секције у оквиру Друштва психолога Србије.

*Истраживачко искуство*

Своје прво истраживачко искуство и интересовање испољила је још током студија психологије где је заједно са колегиницама и колегом из студентске групе у оквиру предмета Принципи психолошког тестирања и Психометрија имала своја прва научна саопштења на националној конференцији у виду усменог саопштења и постер презентације. Највећи део свог истраживачког искуства Драга Шапић стекла је кроз рад у организацији ПИН и ЛИРА лабораторији, где је радила као истраживачица у оквиру 8 националних и међународних пројеката финансираним од стране УН агенција (UNHCR, UNICEF, IOM), Немачке међународне организације за сарадњу (ГИЗ), Save the Children, Америчке амбасаде у Београду и других.

Једно од истраживачких усмерења Драге Шапић је ментално здравље избеглица, тражилаца азила и миграната. У оквиру ове истраживачке области Драга Шапић је кроз свој рад у ПИН-у и CoReMH-у учествовала у бројим пројектима и међународним истраживањима који су резултирали научним чланком на тему посттрауматског раста код избеглица у транзиту, објављеном у истакнутом међународном часопису (М22). Поред тога, њена библиографија у оквиру ове теме укључује једно саопштење на међународним конференцијама штампано у целини (М33), два саопштења на међународним конференцијама (М34) и пет истраживачких извештаја. Додатну међународну истраживачку сарадњу у оквиру ове истраживачке области Драга Шапић остварује кроз актуелно спровођење истраживања усмереног на тестирање ефективности једнократне психолошке интервенције за унапређење менталног здравља избеглица у транзиту применом рандомизованог контролисаног нацрта у сарадњи са менторком Машом Вукчевић Марковић, и професором Штефаном Прибеом (Stefan Priebe) са Queen Mary, University of London, Unit for Social and Community Psychiatry.

Друга линија истраживачких интересовања Драге Шапић укључује истраживања менталног здравља опште популације и подршке у заједници, са посебним фокусом на реаговање на стрес и трауму и синдром сагоревања. Учествовала је у истраживањима посвећеним менталном здрављу активиста и активисткиња у Србији, као и пројекту „Човек и друштво у време кризе“ Филозофског факултета у Београду у оквиру ког је спровела истраживање усмерено на разумевање тешкоћа са којима се суочавају корисници психолошке подршке током пандемије КОВИД-19. Била је ангажована као клиничка истраживачица на пројекту Disrupting Harm финансираном од стране UNICEF Innocenti – Global Office of Research and Foresight где је спроводила национално квалитативно истраживање на тему онлајн сексуалног злостављања и експлоатације деце, а тренутно је ангажована као истраживачица у анализи квалитативних података исте националне студије у Црној Гори. Додатно, Драга Шапић тренутно координише пројектом „Ментално здравље за све“ подржаном од стране конзорцијума привредних субјеката, у оквиру остварује сарадњу са привредним сектором у Србији. Пројекат је усмерен на спровођење програма подршке менталном здрављу у заједници и спровођењу низа истраживања са циљем тестирања ефективности програма подршке. Библиографија у овој истраживачкој линији укључује један научни чланак у међународном часопису (М23), једно саопштење на међународној конференцији (М34), два саопштења на националним конференцијама (М64) и један истраживачки извештај.

*Педагошко искуство*

Своје афинитете према педагошком раду испољила је већ током основних студија где је током треће и четврте године била активна као менторка студентским групама на курсевима Психометрија 1 и 2 и Психологија индивидуалних разлика на Одељењу за психологију Филозофског факултета Универзитета у Београду. Током менторисања имала је прилике да води истраживачке процесе креирања психолошких инструмената три студентске групе, као и да евалуира студентске радове и презентације у оквиру курсева. Током четврте године студија била је ангажована као демонстраторка на курсу Психологија у оквиру Факултета за безбедност Универзитета у Београду у оквиру ког је спроводила вежбе за студенте за време трајања курса и учествовала у организацији и припреми испита у испитним роковима.

Током свог рада у организацији ПИН била је менторка стручне праксе студентима психологије и других сродних друштвених наука са следећих универзитета: Duke University (САД), National and Kapodistrian University of Athens (Грчка), Nordeus Erasmus University Rotterdam (Холандија) и Универзитета у Београду. У оквиру ЛИРА лабораторије тренутно менторише групу студенткиња психологије у оквиру Програма за младе под називом „Тестирање интервенције за ментално здравље избеглица у транзиту“. Поред тога, учествовала је као гостујућа предавачица на курсу Интервенције у кризи на Филозофском факултету у Београду где је говорила на тему „Адолесценти – интервенције у кризи и превенција“, држала предавање студентима социјалног рада на тему утицаја медијског извештавања о КОВИД-19 на ментално здравље популације и ментално здравље помагача и била је учесница на панел дискусији „Психолози свуда“ у организацији ЛИРА лабораторије.

*Међународна сарадња*

Међународну научну сарадњу кандидаткиња остварује кроз рад међународног Конзорцијума за ментално здравље избеглица и миграната CoReMH који је коосновала 2020. године и чијим радом данас координише. Конзорцијум тренутно броји 25 организација чланица из 10 земаља и његов рад је подељен у 4 радне групе: политике и праксе, истраживања, заговарање и унапређење капацитета. Истраживачка радна група је у досадашњем раду имала три заједничка научна резултата, од којих је кандидаткиња једна од коаутора научног чланка из категорије М22.

У току пројекта „Heal and Connect” финансираном од стране Немачке међународне организације за сарадњу (ГИЗ), Драга Шапић је била координаторка међународне мреже склоништа за жртве трговине људима у 6 региона Западног Балкана.

Поред тога, била је позивана као гостујућа предавачица од стране следећих организација: Save the Children Northwest Balkans, Humanitarian Leadership Academy, Center on Forced Displacement, Medecins du Monde Bosnia and Herzegovina и SolidarityNow.

Тренутно је део истраживачког тима заједно са професором Штефаном Прибеом (Stefan Priebe) са Queen Mary, University of London, Unit for Social and Community Psychiatry са којим ради на рандомизованој контролисаној студији тестирања ефективности једнократне интервенције менталног здравља за избеглице у транзиту.

*Приказ радова*

Библиографија кандидаткиње Драге Шапић састоји се од 16 референци: једног рада у истакнутом међународном часопису (М22), једног рада у међународном часопису (М23), једног саопштења са међународног скупа штампаног у целини (М33), три саопштења са међународног скупа (М34), четири саопштења са националних скупова (М64) и шест истраживачких извештаја. Увид у тематски садржај радова указује на то да су сви радови кандидаткиње у области клиничке психологије, као и да се кандидаткиња вешто примењује различиту методологију и разноврсни истраживачки дизајн. Са листе библиографије одабрали смо три рада за детаљнији приказ: два коауторска рада из међународног часописа, и једно коауторско саопштење са међународног скупа штампано у целини.

Vukčević Marković, M., **Šapić, D.**, Dimoski, J., & Ajduković, D. (In press). Posttraumatic Growth Among Refugees in Transit Context. *Psychological Trauma: Theory, Research, Practice, and Policy.* https://doi.org/10.1037/tra0001945

У овом раду ауторе је занимало истраживање концепта посттрауматског раста као аспекта позитивних исхода избегличког искуства код избеглица у транзиту. Користећи квантитативну методологију, аутори су желели да испитају психометријску структуру упитника посттрауматског раста (PTGI), као и присуство посттрауматског раста код избеглица у контексту транзита. Узорак је чинило 249 избеглица, а подаци су прикупљани у Србији, Хрватској и Босни и Херцеговини. Факторска анализа упитника посттрауматског раста изнедрила је трофакторско решење: промене у самопоимању, промене у међуљудским односима и промене филозофије живота, који су у складу са доменима иницијалне концептуализације упитника. Избеглице у транзиту показују умерену до високу израженост посттрауматског раста, што говори о њиховој очуваној способности за растом упркос бројним изазовима са којима се суочавају. Поред тога, показано је да фактори промене у међуљудским односима и промене у филозофији живота значајно доприносе предвиђању благостања, преко мера симптома психичких тешкоћа. Резултати студије имају значајне клиничке импликације – чињеница да је посттрауматски раст могућ и током транзита говори о очуваном потенцијалу за позитивне промене међу избеглицама у транзиту. Практичне импликације студије укључују потребу за обухватном подршком менталном здрављу које се фокусирају на симптоматологију, али и на оснаживање и унапређење личних снага, отпорности и раста.

Vukčević Marković, M., **Šapić, D.**, & Stanković, B. (2022). Common experiences and psychological difficulties during the pandemic: Insights from psychological support sessions. *Psihološka istraživanja, 25*(2), 83-107. <https://doi.org/10.5937/PSISTRA25-39026>

У овом раду ауторке су квалитативном методологијом испитивале уобичајена искуства и психичке тешкоће особа које су биле непосредно погођене вирусом КОВИД-19, са циљем давања научно заснованих препорука о адекватном типу интервенција заштите менталног здравља за особе погођене пандемијом. Истраживање је укључило 32 особе које су биле корисници онлајн психолошке подршке у периоду од децембра 2020. до јуна 2021, а инклузиони критеријуми су били потврда или сумња на дијагнозу КОВИД-19, или да су чланови породице или пријатељи били заражени КОВИД-ом. Предмет анализе били су протоколи сеанси подршке који су квалитативно анализирани уз ослањање на принципе тематске анализе. Резултати су показали да су најистакнутије психичке тешкоће особа које су тражиле психолошку подршку током пандемије анксиозност, соматизација, туга услед губитка блиске особе и осећај кривице. Фактори који су се издвојили као отежавајући у превладавању тешкоћа су животне околности, неизвесност и недостатак социјалне подршке. Практичне импликације студије укључују потребу за већом доступношћу бесплатне подршке менталном здрављу која би укључивала једнократне и кратке интервенције, као и дубинско саветовање и подршку, нарочито за особе које су претрпеле губитак, носе се са кривицом, или доживљавају релапс или ретрауматизацију.

Vukčević Marković, M., Dimoski, J., **Šapić, D.**, & Živanović, M. (2024). Psychological vulnerabilities among asylum seekers in the Republic of Serbia. *23rd Psychology Days in Zadar.* University of Zadar, Department of Psychology. <https://doi.org/10.15291/9789533314792>

Аутори су се у овом раду бавили испитивањем степена психичких тешкоћа међу тражиоцима азила који су поднели захтев за азил у Србији, а са циљем пружања емпиријски утемељених препорука за унапређење поступка азила у Србији. Узорак је чинило 60 испитаника из 15 земаља, а психичке тешкоће и рањивост мерени су упитником RHS-15 који је намењен избегличкој популацији. Резултати истраживања су показали да су тешкоће менталног здравља изразито присутне међу тражиоцима азила у Србији, те да је чак 85% испитаника психички рањиво, више од трећине испољава симптоме депресије, и око четвртине испољава симптоме анксиозности и посттрауматског стресног поремећаја. Важност овог истраживања је у клиничким и практичним импликацијама – услед високе рањивости и тешкоћа које тражиоци азила у Србији испољавају, аутори истичу важност примене поступка азила у Србији који би био непристрасан и осетљив на питања менталног здравља и трауме. Додатно, аутори истичу важност психолошке припреме пре, током и након поступка азила, важност ангажовања сензитивисаних и искусних културних медијатора у поступку, као и унапређења формалних аспеката поступка.

**Закључна оцена о кандидаткињи**

На основу увида у биографију, библиографију и пратећу конкурсну документацију кандидаткиње, Комисија је закључила да Драга Шапић задовољава све потребне услове за избор у звање асистента за ужу научну област Општа психологија са тежиштем истраживања у клиничкој психологији. Досадашња професионална достигнућа кандидаткиње указују на посвећеност истраживањима у области клиничке психологије, примену и квалитативне и квантитативне научне методологије, познавање и практичну примену клиничких знања, као и посвећеност педагошком раду. Стога, предлажемо Изборном већу Филозофског факултета Универзитета у Београду да кандидаткињу Драгу Шапић изабере у звање асистента за ужу научну област Општа психологија – тежиште истраживања клиничка психологија, са 50% пуног радног времена, на одређено време од три године.

У Београду, 20.5.2025.

Чланице комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Тамара Џамоња Игњатовић, редовна професорка

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Татјана Вукосављевић Гвозден, редовна професорка

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Ивана Лепосавић, ванредна професорка

Факултет за медије и комуникацију, Универзитет Сингидунум

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_